Hartolalainen Markku Räsänen halkaisi vanhan BMW 3-sarjan auton ja asensi siihen sähkömoottorin.

Käyttösäde sähkömoottorilla noin kymmenen kilometriä. MARKKU RÄSÄNEN

Kun on taitava käsistään ja saatavilla on vanhoja autonrunkoja, lopputuloksena voi olla mitä erikoisempia kulkuneuvoja. Tällaisen taidonnäytteen Markku Räsänen toteutti vanhasta BMW:n raadosta Jyväskylän Laajavuoren kesäteatteria varten vuonna 2009.

Teatteri Eurooppa Neljän " Pirä ittes miehenä " -näytelmää varten rakennettu sähkökäyttöinen kulkuneuvo sai inspiraationsa näytelmän juonesta, jossa päähenkilö menettää avioerossa puolet omaisuudestaan vaimolleen.

- Näytelmässä katsojilla oli hupaisia hetkiä auton ajaessa esiintymislavalle lavan oikealta puolelta. Vasemman puolen katsomo räjähti nauramaan oikean puolen ihmetellessä, mikä naurattaa. Kun auto sitten poistui lavan vasemman puoleisesta portista, myös oikean puolen katsojille selvisi naurun syy, Räsänen kertoo.

Moottori pyörätuolista

Räsänen halkaisi auton kulmahiomakoneella. MARKKU RÄSÄNEN

Räsäsen mukaan auton halkaiseminen oli yllättävänkin helppo homma. Jarrut toimivat sekä edessä että takana ja vetäväksi pyöräksi asennettiin auton takaosaan pyörätuolin oma pieni rengas.

- Kulmahiomakoneella vain vetelin pitkittäin kahtia, jopa tuulilasin ja takalasinkin, Räsänen toteaa.

Uudeksi mallinimekseen auto sai leikkisästi BMW i electric 0,5. Moottorin autonpuolikas sai sähköpyörätuolista, ajoakuiksi löytyi puolestaan kaksi kuorma-auton akkua. Kulkuneuvon käyttösäteeksi muodostui noin kymmenen kilometriä yhdellä latauksella. Huippunopeus asettui noin 12 kilometriin tunnissa.

- Eihän meno ollut kovin huimaa, mutta huiman näköistä ainakin. Tuli sitä maantielläkin testattua, Räsänen muistelee.

Auto herätti Räsäsen mukaan ihmetteleviä katseita talon seinustalle sijoitettuna. Auton ratissa Sebe-niminen Husky. MARKKU RÄSÄNEN

Kesäteatteripestin jälkeen auto myytiin eräälle Laajavuoren työntekijälle, joka vei sen Kokkolaan, mutta mahdollisista myöhemmistä vaiheista Räsäsellä ei ole tietoa. Innostus ajoneuvojen rakentelua kohtaan tullee pitämään hänet kiireisenä tulevaisuudessakin ja uusia projekteja on jo suunnitteilla.

- Pitkäaikaisena unelmana on tehdä ponttoneilla kelluva siipiratasalus. Sillä olisi hienoa ajaa hissukseen järvellä, Räsänen haaveilee.

Katso myytävät BMW vaihtoautot

Katso myytävät BMW 3-sarja (kaikki) vaihtoautot

Iltalehti ja Autotalli.com kuuluvat samaan Alma Media -konserniin.